भिलंगना ब्लॉक में श्रीकोट-केमरा क्षेत्र की जमीन काफी उपजाऊ है। पिछले वर्ष आई आपदा से गांव की श्रीकोट गदेरे से सेंदुल तक आठ किमी सिंचाई नहर जगह-जगह क्षतिग्रस्त हो गई थी, जिससे श्रीकोट, चामा, सिल्यारा, केमरा और सेंदुल के काश्तकारों के सामने इस समय गेहूं की बुवाई करने की समस्या खड़ी हो गई है। काश्तकार कुसम देवी, बंबेश्वरी देवी, वैजयंती देवी, शूरवीर सिंह बिष्ट, हीरामणि जोशी और विनोद प्रसाद ने बताया कि पिछले वर्ष आई आपदा से आठ किमी सिंचाई नहर कई जगहों पर क्षतिग्रस्त हो गई थी, जिससे पानी खेतों तक नहीं पहुंच पा रहा है। उन्होंने बताया कि गेहूं की बुवाई का समय निकलता जा रहा है, लेकिन पानी की समस्या होने से लोग पसोपेश में हैं। उन्होंने कहा कि नहर की मरम्मत हो जाती है, तो अब तक करीब 25 से 30 हेक्टेयर भूमि पर गेहूं की बुवाई हो जाती।